Document ID: 32010R0595

KOMISSION ASETUS (EU) N:o 595/2010,
annettu 2 päivänä heinäkuuta 2010,
muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä annetun Euroopan parlamentin ja neuvoston asetuksen (EY) N:o 1774/2002 liitteiden VIII, X ja XI muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (1) ja erityisesti sen 32 artiklan 1 kohdan ensimmäisen ja toisen alakohdan
sekä katsoo seuraavaa:
(1)
Asetuksessa (EY) N:o 1774/2002 vahvistetaan muihin kuin ihmisravinnoksi tarkoitettuihin eläimistä saataviin sivutuotteisiin sovellettavat eläinten terveyttä ja kansanterveyttä koskevat säännöt. Asetuksessa säädetään, että käsiteltyä eläinvalkuaista ja muita käsiteltyjä tuotteita, joita voidaan käyttää rehuaineena, saa saattaa markkinoille ainoastaan, jos ne on käsitelty kyseisen asetuksen VII liitteen mukaisesti. Lisäksi asetuksessa (EY) N:o 1774/2002 säädetään, että lemmikkieläinten ruokia, puruluita ja liitteessä VIII tarkoitettuja eläimistä saatavia sivutuotteita saa saattaa markkinoille ainoastaan, jos ne täyttävät kyseisessä liitteessä vahvistetut erityiset vaatimukset.
(2)
Asetuksen (EY) N:o 1774/2002 liitteessä VIII olevassa V luvussa vahvistetaan nykyisellään hevoseläinten seerumin markkinoille saattamista ja tuontia koskevat yhdenmukaistetut vaatimukset. Tietyissä jäsenvaltioissa kauppakumppanit ja talouden toimijat ovat kuitenkin ilmaisseet kiinnostuksensa sekä unionista että kolmansista maista peräisin olevien hevoseläinten veren ja laajemmankin verituotteiden valikoiman käyttämiseen teknisiin tarkoituksiin unionissa. Tällaisen veren ja tällaisten verituotteiden käytön helpottamiseksi on välttämätöntä vahvistaa eläinten terveyttä koskevat vaatimukset, kun käyttö tapahtuu teknisiin tarkoituksiin. Vaatimuksilla on tarkoitus minimoida eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 26 päivänä kesäkuuta 1990 annetussa neuvoston direktiivissä 90/426/ETY (2) lueteltujen tiettyjen ilmoituspakon alaisten tautien tartuntariskit saatavilla olevan tieteellisen näytön perusteella. Erityisesti todetaan, että veren olisi tultava teurastamoista, jotka on hyväksytty eläinperäisiä elintarvikkeita koskevista erityisistä hygieniasäännöistä annetun 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (3) mukaisesti, tai laitoksista, jotka kolmannen maan toimivaltainen viranomainen on hyväksynyt veren keräämistä varten ja joita se valvoo, kuten tiloilta, joilla eläimiä pidetään eläinten terveyttä koskevin erityisedellytyksin.
(3)
Asetuksen (EY) N:o 1774/2002 liitteessä VIII olevassa X luvussa vahvistetaan tuontia koskevat vaatimukset luille ja luutuotteille (lukuun ottamatta luujauhoa), sarville ja sarvituotteille (lukuun ottamatta sarvijauhoa) sekä kavioille, sorkille ja niistä valmistetuille tuotteille (lukuun ottamatta sorkka- ja kaviojauhoa), jotka on tarkoitettu muuhun käyttöön kuin rehuaineiksi, eloperäisiksi lannoitteiksi tai maanparannusaineiksi.
(4)
Talouden toimijat ovat ilmaisseet olevansa kiinnostuneita tällaisten eläimistä saatavien sivutuotteiden käyttämisestä eloperäisten lannoitteiden tai maanparannusaineiden tuotannossa. Tällaisten eläimistä saatavien sivutuotteiden saattaminen markkinoille ja tuonti olisi sallittava ainoastaan, jos ne ovat peräisin eläimistä, jotka kelpaavat teurastettaviksi ihmisravinnoksi tai joissa ei ole näkynyt kliinisiä merkkejä mistään tarttuvista taudeista, tai jos niille on tehty mahdolliset terveysriskit minimoiva käsittely.
(5)
Sarvien suhteen olisi ryhdyttävä asianmukaisiin toimenpiteisiin, joilla ehkäistään tarttuvan spongiformisen enkefalopatian (TSE) tarttuminen poistettaessa sarvia kallosta. Tieteellinen ohjauskomitea on antanut lausunnon (4) TSE-tarttuvuuden jakautumisesta märehtijöiden kudoksissa. Lausunnon mukaan sarvet on poistettava kalloa avaamatta, jotta estetään ristisaastuminen TSE-taudinaiheuttajien kanssa.
(6)
Näin ollen asetuksen (EY) N:o 1774/2002 liitteeseen VIII olisi lisättävä uusi XV luku, jossa täsmennetään eloperäisten lannoitteiden tai maanparannusaineiden tuotantoon tarkoitettujen sarvien ja sarvituotteiden (lukuun ottamatta sarvijauhoa) sekä kavioiden, sorkkien ja niistä valmistettujen tuotteiden (lukuun ottamatta sorkka- ja kaviojauhoa) markkinoille saattamista ja tuontia koskevat terveysvaatimukset.
(7)
Asetuksen (EY) N:o 1774/2002, sellaisena kuin se on muutettuna komission asetuksella (EY) N:o 437/2008 (5), liitteessä X vahvistetaan yksi terveystodistuksen malli maidolle ja maitotuotteille, joita ei ole tarkoitettu ihmisravinnoksi ja jotka ovat peräisin kolmansista maista ja lähetetään unioniin tai kuljetetaan unionin kautta. Asetuksen (EY) N:o 1774/2002 liitteessä VII olevassa V luvussa vahvistetaan maidon, maitotuotteiden ja ternimaidon markkinoille saattamista ja tuontia koskevat erityiset vaatimukset. Kyseisen luvun A jakson 3 kohdassa ja B jakson 1.5 kohdassa vahvistetaan suu- ja sorkkataudille alttiisiin lajeihin kuuluvien eläinten rehuksi tarkoitettua heraa koskevat vaatimukset. Asetuksen (EY) N:o 1774/2002 liitteessä X olevassa 2 luvussa vahvistetaan muuksi kuin ihmisravinnoksi tarkoitettujen maidon ja maitotuotteiden tuontia koskeva terveystodistusmalli. Heraa koskevat todistusmallin vaatimukset ovat tiukemmat kuin kyseisen asetuksen liitteessä VII olevassa V luvussa vahvistetut heraa koskevat vaatimukset unionin sisäisessä kaupassa. Todistusmallia olisi näin ollen muutettava siten, että heran tuontia koskevat vaatimukset eivät ole vähemmän suotuisat kuin heran tuotantoon ja markkinointiin unionin sisäisessä kaupassa sovellettavat vaatimukset. Sen vuoksi asetuksen (EY) N:o 1774/2002 liitteessä X olevan 2 luvun terveystodistusmallia olisi muutettava.
(8)
Asetuksen (EY) N:o 1774/2002 liitteessä XI vahvistetaan luettelot kolmansista maista, joista jäsenvaltiot voivat sallia muuksi kuin ihmisravinnoksi tarkoitettujen eläimistä saatavien sivutuotteiden tuonnin, ja viitataan neuvoston päätökseen 79/542/ETY (6), komission päätökseen 97/296/EY (7), komission päätökseen 94/85/ETY (8), komission päätökseen 94/984/EY (9), komission päätökseen 2000/585/EY (10), komission päätökseen 2000/609/EY (11), komission päätökseen 2004/211/EY (12), komission päätökseen 2004/438/EY (13) ja komission päätökseen 2006/696/EY (14). Näitä säädöksiä on muutettu huomattavasti tai ne on korvattu. Liitettä XI olisi muutettava näihin unionin säädöksiin tehtyjen muutosten huomioon ottamiseksi.
(9)
Tämän asetuksen voimaantulopäivän jälkeen olisi sallittava siirtymäkausi, jotta sidosryhmillä olisi riittävästi aikaa mukautua uusiin sääntöihin ja jotta unioniin voitaisiin edelleen tuoda eläimistä saatavia sivutuotteita asetuksen (EY) N:o 1774/2002 mukaisesti sellaisena kuin se oli ennen tällä asetuksella tehtyjä muutoksia.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1774/2002 liitteet VIII, X ja XI tämän asetuksen liitteen mukaisesti.
2 artikla
Jäsenvaltioiden on hyväksyttävä 31 päivään elokuuta 2010 asti kestävän siirtymäkauden ajan lähetykset, jotka sisältävät maitoa ja maitotuotteita, hevoseläinten seerumia ja teknisten tuotteiden valmistukseen käytettäviä käsiteltyjä verituotteita, lukuun ottamatta hevoseläimistä saatavia verituotteita, ja joiden mukana on terveystodistus, joka on täytetty ja allekirjoitettu niiden asianmukaisten mallitodistusten mukaisesti, jotka vahvistetaan asetuksen (EY) N:o 1774/2002 liitteessä X olevassa 2 luvussa, 4A luvussa ja 4D luvussa ennen tämän asetuksen voimaantulopäivää.
Jäsenvaltioiden on hyväksyttävä tällaiset lähetykset 30 päivään lokakuuta 2010 asti, jos mukana toimitetut terveystodistukset on täytetty ja allekirjoitettu ennen 1 päivää syyskuuta 2010.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä heinäkuuta 2010.

Labels: 1
17
0
3
6